17/07/2020 | Administración LocalMunicipal
A Coruña
Medio Ambiente
Convenio para a contratación conxunta, por emerxencia, do servizo de tratamento e eliminación de residuos na planta de Nostián

Convenio para a contratación conxunta, por emerxencia, do servizo de tratamento e eliminación de residuos na planta de Nostián Dunha parte, Dna. Inés Rey García, alcaldesa do Concello da Coruña, que actúa en nome e representación do Concello, con CIF P1503000J, en virtude do artigo 124.4, letra a, da Lei 7/1985, do 2 de abril, reguladora das bases de réxime local. Doutra parte, D. José Antonio Santiso Miramontes, presidente do Consorcio das Mariñas, que actúa en nome e representación da citada entidade, con CIF P1500011J. As partes recoñécense mutuamente a capacidade xurídica e o poder suficiente para obrigarse e deciden formalizar un convenio de cooperación para a contratación conxunta, por emerxencia, da concesión de tratamento e eliminación de residuos do municipio da Coruña e dos municipios integrantes do Consorcio das Mariñas. Para estes efectos, Expoñen: 1. O 21.05.2019 o Consorcio das Mariñas e o Concello da Coruña asinaron un convenio de cooperación co propósito de licitar conxuntamente o servizo de tratamento e eliminación dos residuos na planta de Nostián, coa finalidade de dar cobertura e continuidade á colaboración que se ven producindo dende o ano 2001.2. O 06.11.2019 a Xunta de Goberno Local do Concello da Coruña acordou a continuación da prestación do contrato de “concesión administrativa no tratamento e eliminación de RSU” coa UTE Albada, nas mesmas condicións que rexen o contrato actual, a contar desde o 1 de xaneiro de 2020 polo tempo imprescindible para garantir a continuidade da prestación do servizo ata que un novo adxudicatario se faga cargo do servizo”. A UTE Albada ten que seguir prestando o servizo de tratamento e eliminación de residuos na planta de Nostián, ata que haxa un novo adxudicatario.3. O expediente de licitación do novo contrato de concesión de servizos de tratamento e eliminación dos residuos na planta de Nostián, amparado no convenio de cooperación asinado o 21.05.2019, está actualmente en estudo, pendente de ser licitado.4. O 30.12.2019 o Concello da Coruña nomeou un Interventor da planta de Nostián coa finalidade de impedir que a UTE Albada non cumprira cos acordos e requirimentos municipais, deixando de prestar os seus servizos o Consorcio das Mariñas e realizando un ERTE a boa parte dos traballadores da planta.5. Tendo en conta a experiencia previa, ambas partes queren anticiparse e prever unha solución de urxencia a unha situación que pode darse, para o caso de que a UTE Albada retome a súa decisión unilateral de non tratar e non prestar os seus servizos o Consorcio das Mariñas, o propio Concello da Coruña, de realizar un ERTE a boa parte dos traballadores, ou de calquera outra decisión que supoña un incumprimento dos acordos e requirimentos municipais que poñan en perigo a prestación dun servizo público obrigatorio e esencial, como é o tratamento e eliminación de residuos sólidos urbanos. Esta situación podería producirse a partir do 01.09.2020, unha vez terminada a intervención municipal, ou incluso antes, no caso de que a intervención resulte insuficiente para garantir o cumprimento dos acordos e requirimentos municipais.6. Nin o Concello da Coruña nin o Consorcio das Mariñas teñen vocación de mercado, o convenio trata de establecer unha cooperación na garantía dos servizos públicos de tratamento e eliminación de residuos e a cooperación fundaméntase no interese público de manter o actual sistema de tratamento e de xestión de residuos que teñen implantado ambas entidades públicas, cumprindo así os condicionantes e límites recollidos no artigo 6.1 da Lei 9/2017 de contratos do sector público (LCSP), esixidos para que os poderes adxudicatarios poidan cooperar entre si mediante un sistema de cooperación horizontal. A cooperación entre ambas entidades ten como finalidade exclusiva garantir a realización dun servizo público común a estas, o tratamento e a eliminación de residuos municipais. Non ten carácter oneroso, senón que está dirixida exclusivamente á persecución de obxectivos comúns de interese público, como a protección do medio ambiente e da saúde pública.7. O convenio da solución a unha situación que se pode dar, de xeito que se poida realizar, no prazo mais curto posible, unha contratación de emerxencia do servizo de tratamento de residuos, de forma conxunta entre o Consorcio das Mariñas e o Concello da Coruña. Por todo o exposto, as partes, de común acordo formalizan o seguinte convenio que se rexerá polas seguintes ESTIPULACIÓNS: Primeira.–Natureza e réxime xurídico. O presente convenio ten como finalidade habilitar, de ser necesaria, a realización dunha contratación de emerxencia conxunta, Concello da Coruña e Consorcio das Mariñas, do servizo de tratamento e eliminación de residuos na planta de Nostián, de acordo coas previsións dos artigo 6 e 31 da LCSP. Así, concorren as seguintes condicións: – As entidades intervenientes non teñen vocación de mercado. – O convenio establece ou desenvolve unha cooperación entre as entidades participantes coa finalidade de garantir que, os servizos públicos que lles incumben, se prestan de modo que se logren os obxectivos que teñen en común. – O desenvolvemento da cooperación guíase unicamente por consideracións relacionadas co interese público. Nos termos previstos no referido artigo 6, o presente convenio queda excluído do ámbito da LCSP, rexéndose polo previsto no seu clausulado. Segunda.–Obxecto. As partes acordan mediante o presente convenio: 1. Que o obxecto da contratación derivada deste convenio será, no caso de ser necesaria, a contratación por emerxencia da concesión de servizos do tratamento e eliminación de residuos na planta de Nostián.2. Que a contratación de emerxencia será acordada e realizada polo Concello da Coruña, en nome tanto do Concello como do Consorcio das Mariñas, para o caso de que a UTE Albada retome a súa decisión unilateral de non tratar e non prestar os seus servizos o Consorcio das Mariñas, o propio Concello da Coruña, de realizar un ERTE a boa parte dos traballadores ou de calquera outra decisión que supoña un incumprimento dos acordos e requirimentos municipais que poñan en perigo a prestación dun servizo público obrigatorio e esencial, como é o tratamento e eliminación de residuos sólidos urbanos. Esta situación podería producirse a partir do 01.09.2020, unha vez terminada a intervención municipal da planta, ou incluso antes, no caso de que a intervención resulte insuficiente para garantir o cumprimento dos acordos municipais.3. Que a contratación de emerxencia manterá, en todo o posible, as actuáis condicións e características do servizo, tal e como é prestado actualmente pola UTE Albada, ata que haxa un novo adxudicatario da concesión de servizos de tratamento e eliminación de residuos na planta de Nostián, derivado da licitación do novo contrato de concesión de servizos de tratamento e eliminación dos residuos na planta de Nostián que está actualmente en estudo.4. Que o Concello da Coruña pon as instalacións da planta de Nostián o servizo da xestión e valorización dos residuos urbanos, tanto do Concello da Coruña como do Consorcio das Mariñas, durante toda a vixencia da duración da concesión derivada deste convenio. Terceira.–Dereitos e obrigas das partes.1. Dereitos das partes do convenio. – Beneficiarse das economías de escala que xere a contratación conxunta. – Gratuidade da xestión do procedemento que resulte necesario para o Consorcio das Mariñas. – Unha vez formalizado o presente convenio, o Concello da Coruña poderá adoptar os acordos necesarios, conforme ás normas internas de distribución das competencias e delegacións determinadas polo Concello da Coruña para os seus propios contratos, baixo os principios de celeridade, eficacia, eficiencia e responsabilidade.2. Obrigas e responsabilidades de cada unha das partes do convenio. – Son obrigas das partes do convenio: 1. O financiamento da concesión para o tratamento e eliminación dos residuos do municipio da Coruña e dos municipios integrantes do Consorcio das Mariñas, na parte correspondente aos gastos que xere o servizo en cada entidade.2. Poñer á disposición o persoal técnico con competencia na materia.3. Aceptar a empresa que o Concello da Coruña decida contratar, no seu caso, por emerxencia, en nome propio e en nome do Consorcio das Mariñas, para a concesión de servizos de tratamento e eliminación de residuos na planta de Nostián. A estes efectos, adxudicada a contratación de emerxencia polo Concello de Coruña, en nome do Concello da Coruña e o Consorcio das Mariñas, darase traslado da mesma o Consorcio das Mariñas sen mais trámite.4. En coherencia co anterior, cada unha das entidades, Concello da Coruña e Consorcio das Mariñas, responderá exclusivamente dos pagos ante o contratista na parte que lles corresponda. Así, cada entidade deberá asumir directamente o pago das facturas correspondentes a prestación do servizo de tratamento e eliminación dos seus propios residuos. – O Concello da Coruña, no marco do encargo recibido en virtude deste convenio, realizará as actuacións que sexan oportunas, precisas e necesarias para, de ser o caso, contratar por emerxencia a prestación do servizo de tratamento e eliminación de residuos na planta de Nostián, cunha entidade legalmente habilitada para elo. Neste senso, e sempre que sexa posible, manteranse as condicións de prestación do actual servizo, tanto desde o punto de vista técnico como económico. Así, manteranse os tramos de canon, as actualizacións do seu importe, etc. que actualmente por contrato se establecen. – O Concello da Coruña será o competente para iniciar, tramitar e xestionar todas as incidencias que poidan xurdir durante a execución dos contratos. No obstante, as incidencias particulares que poidan xurdir entre unha das entidades parte deste convenio e a futura concesionaria deben resolverse no marco da relación bilateral iniciada entre eles, e non afectarán a outra das partes. As entidades asinantes do presente convenio non resultarán afectadas polas decisións ou a conflitividade que puidese derivarse da relación que unha das partes manteña coa empresa concesionaria, nin asumirá incremento dos custos ou de responsabilidade pola xestión de residuos ou polas decisións adoptadas polos seus asinantes. – A sinatura do presente convenio non implica para ningunha das partes a asunción de responsabilidades xurídicas e/ou económicas derivada dos conflitos xurisdicionais existentes entre as partes e a actual concesionaria, a UTE ALBADA, nin dos que se poidan derivar ata o momento de finalizar a relación contractual. Isto implica que este convenio é independente das relacións xurídicas anteriores á súa sinatura, que se substanciarán de acordó á norma de aplicación en cada caso. – A realización de actuacións que afecten ao contido do contrato ou que leven implícitas consecuencias económicas para as dúas partes, sen o consentimento dunha delas, non terán efectos para esta última e poderán supoñer unha eventual compensación de danos ou perdas.3. Dereitos e obrigas do Concello da Coruña. – O Concello da Coruña pon as instalacións da planta de Nostián o servizo da xestión e valorización dos residuos urbanos, tanto do Concello da Coruña como do Consorcio das Mariñas, durante toda a vixencia da duración da concesión derivada deste convenio. – A xestión íntegra do expediente de contratación de emerxencia por parte do Concello da Coruña comprenderá: 1. O análise, valoración e xustificación de que se dan os requisitos legalmente esixidos para realizar unha contratación de emerxencia, ben de oficio ou ben a instancia do Consorcio das Mariñas.2. A consulta e concertación, cunha empresa legalmente habilitada, para a realización das prestacións no marco dunha contratación de emerxencia.3. A realización de todos os informes, de todos os actos administrativos e a aprobación de todos os acordos que a normativa contractual esixa o órgano de contratación.4. A resolución de todas as incidencias que puidesen xurdir durante a execución do contrato.5. A dirección técnica do contrato (responsable do contrato) durante a súa execución, velando polo adecuado mantemento e funcionamento das instalacións municipais e pola adecuada prestación do servizo contratado nos termos establecidos neste convenio.4. Dereitos e obrigas do Consorcio das Mariñas. – Dereito a usar as instalacións da planta de Nostián para o depósito dos residuos municipais, coa obriga de destinalo á finalidade de interese xeral ou competencia aludidos. – Usar as instalacións do Concello da Coruña, de modo compartido cos eventuais concellos ou administracións públicas aos que se lles permita o uso da planta. – Non realizar ningún tipo de obra ou actuación, salvo autorización expresa do Concello da Coruña. – Utilizar o inmoble só para aquelas funcións ou actividades expresamente previstas no servizo contratado. – Non reclamar indemnización ou compensación económica ningunha polos gastos e investimentos de toda orde que se realizaron no inmoble. Cuarta.–Impacto económico e relacións coa futura concesionaria. As administracións asinantes deste convenio actuarán con personalidade xurídica diferenciada nas relacións que xurdan coa empresa concesionaria ou con terceiros. Cada parte, en calidade de entidade contratante, recibirá da concesionaria as facturas que lle correspondan pola xestión dos seus residuos e pagaraas conforme aos seus propios créditos orzamentarios e os respectivos procedementos de xestión económica. Quinta.–Vixencia. Este convenio perderá a súa vixencia co fin da contratación de emerxencia, que no seu caso se teña que realizar, ou co inicio da prestación dos servizos por parte dun novo concesionario froito da licitación do novo contrato de concesión, amparado no convenio de cooperación asinado o 21.05.2019. O presente convenio só poderá extinguirse antes de que finalice o seu período de vixencia, en casos de forza maior por acordo unánime de todas as partes. Sexta.–Seguimento, vixilancia e control. O seguimento, vixilancia e control da execución do convenio e dos compromisos asumidos por cada unha das partes, será levado a cabo por cada un dos entes públicos, no relativo ao réxime económico ou de pagos, e polo Concello da Coruña no relativo ás cuestións técnicas obxecto do contrato, sen prexuízo das funcións que teñan encomendadas outros órganos. Poderase contar co asesoramento dunha empresa especializada que colabore para realizar estas tarefas. Sétima.–Réxime xurídico do convenio. O presente convenio ten natureza administrativa e para a resolución das dúbidas e lagoas que puidesen suscitarse na aplicación deste estarase ao disposto na Lei 40/2015, do 1 de outubro, de réxime xurídico do sector público. Oitava.–Competencia xurisdicional. O Xulgado do Contencioso-Administrativo da Coruña é competente para coñecer en única instancia dos recursos que se deduzan en relación co presente convenio, de conformidade co disposto no artigo 8.1 da Lei 29/1998, do 13 de xullo, reguladora da xurisdición contenciosoadministrativa. Novena.–Entrada en vigor. O presente convenio entrará en vigor ao día seguinte da súa publicación no Boletín Oficial da Provincia da Coruña, e o Concello da Coruña será a entidade encargada de efectuar a dita publicación. E para deixar constancia, como proba de conformidade, as partes asinan o presente documento A Coruña, 13 de xullo de 2020. Dorotea Maria San Nicasio Sazo A alcaldesa do Concello da Coruña Presidente do Consorcio As Mariñas